吳沖卿鼓契
作者：梅堯臣
朝代：宋

paragraphs: 暮契出，朝契歸，出入未嘗逢日暉。
雄雌曾不離鍾室，百年刓弊知者稀。
時移世異不改易，俗眼厭舊君前非。
君王萬年千年壽，獨憐古器與衆違。
昨日霜華厚如雪，百官凍靴朝紫微。
吳王偷就溫漏火，始一識之增歎唏。
不知逢逢六街鼓，自此發號通帝闈。
人間鍾鼓有多少，多少亂鳴誰肯譏。